A BIZOTTSÁG HATÁROZATA
(2008. április 24.)
a 2004/438/EK határozat I. mellékletének az Ausztráliából származó nyers tej és nyerstej-alapú termékek, a Szerbiából származó tej és tejalapú termékek tekintetében, továbbá a Svájcra vonatkozó bejegyzés tekintetében történő módosításáról
(az értesítés a C(2008) 1587. számú dokumentummal történt)
(EGT-vonatkozású szöveg)
(2008/338/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke (1) és (4) bekezdésére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 11. cikke (1) bekezdésére,
mivel:
(1)
Az emberi fogyasztásra szánt hőkezelt tej, tejalapú termékek és nyerstej Közösségbe történő behozatalára vonatkozó állat-egészségügyi és közegészségügyi feltételek, illetve a szükséges állatorvosi bizonyítványok megállapításáról szóló, 2004. április 29-i 2004/438/EK bizottsági határozat (3) I. melléklete tartalmazza azon harmadik országok jegyzékét, amelyekből bizonyos feltételekkel engedélyezett a nyerstej és a nyerstej-alapú termékek Közösségbe történő behozatala. Emellett az olyan tejszállítmányok és tejalapú termékek szállítmányai, amelyek megfelelnek az említett határozatban meghatározott állat-egészségügyi követelményeknek, más harmadik országba történő szállításuk során áthaladhatnak a Közösségen.
(2)
Ausztrália szerepel azon harmadik országok jegyzékében, amelyekből engedélyezett a tej és tejalapú termékek Közösségbe történő behozatala. Az Ausztráliából származó tej és tejalapú termékek behozatala olyan termékekre korlátozódik, amelyeket pasztőrözésnek vagy sterilizálási eljárásnak vetettek alá. Ausztrália kérte, hogy engedélyezzék számára az emberi fogyasztásra szánt nyers tej és a nyerstej-alapú termékek kivitelét is.
(3)
A 2004/438/EK határozatban előírt, a tejre és tejtermékekre vonatkozó kezeléseket a Közösség állat-egészségügyi státuszának védelme érdekében alkalmazzák. Ausztrália állat-egészségügyi helyzetére és különösen arra való tekintettel, hogy az ország 1872 - vagyis a száj- és körömfájás utolsó kitörésének kimutatása - óta mentes a száj- és körömfájástól, az említett termékeknek a szóban forgó harmadik országból való behozatalát engedélyezni kell, mivel ezek a termékek nem jelentenek állat-egészségügyi kockázatot.
(4)
Az Ausztráliára vonatkozó bejegyzést a nyerstej és a nyerstej-alapú termékek tekintetében a 2004/438/EK határozat I. mellékletében szereplő jegyzék A oszlopában ennek megfelelően módosítani kell.
(5)
Szerbia kérte azon harmadik országok jegyzékébe való felvételét, amelyekből az emberi fogyasztásra szánt hőkezelt tej és tejalapú termékek Közösségbe történő behozatala engedélyezett, így ezen termékek más harmadik országokba történő szállításuk során áthaladhatnak a Közösség területén.
(6)
Szerbiában a Bizottság általános állat-egészségügyi ellenőrzéseket végzett (legutóbb 2007 júniusában), melyek bizonyítják, hogy az illetékes hatóságok képesek megfelelő garanciákat nyújtani arra vonatkozóan, hogy az említett ország állat-egészségügyi helyzete megfelelőnek tekinthető.
(7)
Ennek megfelelően a szóban forgó harmadik országból származó hőkezelt tej és tejalapú termékek behozatalát állat-egészségügyi szempontból engedélyezni kell.
(8)
További ellenőrzésre van szükség a közegészségügyi szempontok teljes körű értékeléséhez azt megelőzően, hogy a létesítményeket felvehetik a Közösségbe irányuló behozatalra engedélyezett létesítmények jegyzékébe, azonban addig is engedélyezni kell az ilyen termékek átszállítását.
(9)
Az I. mellékletben szereplő jegyzék B és C oszlopába ezért fel kell venni a Szerbiára vonatkozó bejegyzéseket az emberi fogyasztásra szánt hőkezelt tej és tejalapú termékek tekintetében.
(10)
Emellett helyénvaló aktualizálni az említett mellékletben a Svájcra vonatkozó lábjegyzetet annak érdekében, hogy az tartalmazza az Európai Közösség és a Svájci Államszövetség közötti, a mezőgazdasági termékek kereskedelméről szóló megállapodásra való hivatkozást.
(11)
A 2004/438/EK határozat I. mellékletét ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/438/EK határozat I. melléklete helyébe e határozat mellékletének szövege lép.
2. cikk
Ezt a határozatot 2008. május 1-jetől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. április 24-én.